Naix una iniciativa de voluntariat per acompanyar les dones víctimes de violència de gènere
29 juliol 2020

## Naix una iniciativa de voluntariat per acompanyar les dones víctimes de violència de gènere29 juliol 2020Última actualització: 14 juliol 2025

![](../gestion/img/ao6422-copia.jpg)  
  

El projecte “No vas Sola” és una iniciativa que intenta complementar a la resta de campanyes que des de l'àrea d'igualtat porten en marxa, sota el nom “No estàs sola”. Però així com en les anteriors ocasions les accions anaven encaminades a la prevenció i sensibilització ciutadana, en la iniciativa “No vas sola” es tracta d'una intervenció directa amb les víctimes de violència de gènere.

  
_“Quan les víctimes fan el pas a denunciar o quan són conscients de la violència de gènere que han patit o estan patint i busquen ajuda, en moltes ocasions se senten soles en aquest dur procés. Moltes d'elles no compten amb suport familiar o social i el fet d'anar soles a les instal·lacions de l'ajuntament, al jutjat, al metge... pot suposar un dur tràngol o fins i tot tirar la tovallola en aquesta lluita”,_ ha recordat la **regidora d’Igualtat, Diversitat i Polítiques Inclusives, Juana Navarro.**

  
Per aquesta raó, naix el projecte, al costat de les voluntàries de l'Associació Rosa dels Vents per la igualtat de gènere. Dones que acompanyaran a les usuàries del departament, víctimes de violència de gènere, en els seus processos burocràtics, judicials, metges... o fins i tot a fomentar xarxes socials de suport, i gaudir juntes de moments lúdics. Es tracta de donar suport a les dones i qui millor que altres dones que ja han experimentat aquesta mateixa situació.  
  
_“El principal objectiu sens dubte és millorar l’autoestima, transmetre a les dones que prendran les regnes de les seues vides, que han d'apoderar-se i que mai més se sentiran soles, perquè moltes altres dones han aconseguit eixir d'aquesta situació i juntes podrem eixir del cercle de la violència de gènere”,_ ha assegurat la **presidenta de l’Associació Rosa dels Vents, Rosa Maria Fernández.**  

  
Sens dubte, un dels passos més difícils és ser conscient de la situació, admetre que estàs patint aqueixa violència de gènere. Per aquesta raó, quan acudeixen a les instal·lacions de l'àrea d'igualtat, el camí ja ha començat... I per això cal seguir, buscar ajuda de les professionals i teixir xarxes amb altres dones per a ser més fortes.

  
Per a unir-se a aquesta iniciativa podran realitzar-ho a través del telèfon de l’àrea d’Igualtat, 96 295 95 28 o a través de l'Associació Rosa dels vents. Les professionals les informaran de com inscriure's, tant per a ser acompanyades o com voluntàries per a acompanyar. Actualment ja són 10 voluntàries de l'associació i consideren que pot tindre un impacte veritablement positiu.

[Twittear](https://twitter.com/share)